text: Kronhjort skudt af krybskytte
  30 september 2015 kl. 11.15
  En stor kronhjort er fundet død ved Grærup Langsø, skudt af en krybskytte. "Dyremishandling", siger Naturstyrelsen.
  En stor kronhjort blev tidligere på ugen skudt af en krybskytte ved Grærup Langsø.
  Området er fredet, og det er kronhjortene også. Naturstyrelsen frygter, at krybskytteriet vil gå udover lokalområdet, for hvis kronhjortene forsvinder, så gør turisterne også.
  - Området er et spektakulært sted, hvor man kan se kronhjorte i deres naturlige habitat. Folk kommer både fra ind- og udland for at se kronhjortene, så det er en international seværdighed, siger Ulrik Lorenzen, skovrider hos Naturstyrelsen Blåvandshuk, til TV SYD.
  Fra Naturstyrelsens side ser man med stor alvor på krybskytteri i området.
  - Krybskytterne er kyniske overfor dyrene, og de ødelægger glæden for de mennesker, som gerne vil se kronhjortene. Det er en forfærdelig uting. Det er dyremishandling, og vi vil efterforske sagen, så godt, som det lader sig gøre, siger Ulrik Lorenzen.
  